Drie kinders verdrink in VaaldamArgieffoto Drie jong seuns het Saterdagmiddag in die Vaaldam in die Vrystaat verdrink. Die voorval het naby Deneysville plaasgevind, het Jake Manten, Vaaldam-bevelvoerder van die Nasionale Seereddingsinstituut (NSRI), gesê. “Die NSRI is omstreeks 12:45 na die toneel ontbied.” Volgens Manten het vier seuns saam geswem toe drie van die seuns in die moeilikheid beland het. Vissermanne het alarm gemaak en die polisie se provinsiale nooddienste is ook ontbied. Polisieduikers het die drie seuns se liggame in die water gevind. Die seuns was onderskeidelik sewe, agt en nege jaar oud. Die agtjarige seun se broer is ongedeerd. “Dit blyk dat hulle in die moeilikheid beland het terwyl hulle in die vlak water geswem het waar die water skielik baie dieper word. Daar was ŉ sterk wind en die water was rof,” het Manten gesê. Die NSRI het sy medelye met die slagoffers se families betuig. Die polisie doen ŉ geregtelike doodsondersoek.